b'\n_START_ARTICLE_\nPu\xc5\xa1panova ve\xc5\xa1\xc4\x8da\n_START_SECTION_\nOpis\n_START_PARAGRAPH_\nOdrasla pu\xc5\xa1panova ve\xc5\xa1\xc4\x8da meri preko kril med 3 in 4 cm. Osnovna barva je umazano bela, robovi kril pa so temnej\xc5\xa1e rjavo obarvani. Sprva je telo metulja umazano bele barve, s starostjo pa se obarva rjavo. Metulj\xc4\x8dki so dobri letalci, vendar ne letijo dale\xc4\x8d, aktivni pa so podnevi in pono\xc4\x8di._NEWLINE_Samice odlagajo jaj\xc4\x8deca s premerom 1\xc2\xa0mm na spodnjo stran nenapadenih listov gostiteljske rastline. \xc4\x8cez nekaj dni se iz jaj\xc4\x8dec izle\xc5\xbeejo od 1 do 2\xc2\xa0mm dolge gosenice, ki se naslednje \xc5\xa1tiri tedne hranijo z listi in vr\xc5\xa1i\xc4\x8dki, in dose\xc5\xbeejo kon\xc4\x8dno dol\xc5\xbeino med 35 in 40 mm. V mladosti so gosenice fluorescentno zelene z vzdol\xc5\xbenimi progami \xc4\x8drne barve, s \xc4\x8drno glavo in \xc4\x8drnimi pikami. S\xc4\x8dasoma postanejo rjavkaste. Po koncu hranjenja se zabubijo med vejicami napadene rastline. Bube so sprva zelene z rjavimi vzdol\xc5\xbenimi progami, kasneje postanejo rjave. V dol\xc5\xbeino merijo med 25 in 30\xc2\xa0mm.\n_START_SECTION_\nRaz\xc5\xa1irjenost\n_START_PARAGRAPH_\nDomovina pu\xc5\xa1panove ve\xc5\xa1\xc4\x8de je vzhodna Azija (Japonska, Kitajska, Tajvan, Koreja, vzhodna Rusija in Indija). Kasneje so jo zanesli v Evropo, kjer je bila prvi\xc4\x8d opa\xc5\xbeena leta 2006 v Nem\xc4\x8diji, leto kasneje pa \xc5\xa1e v \xc5\xa0vici in na Nizozemskem. Leta 2008 je bil prvi primer odkrit v Veliki Britaniji, leta 2009 pa \xc5\xa1e v Franciji in Avstriji. Leta 2011 so ve\xc5\xa1\xc4\x8do odkrili na Mad\xc5\xbearskem, Romuniji in Tur\xc4\x8diji, pa tudi v Sloveniji, kjer je bila prvi\xc4\x8d potrjena v Klju\xc4\x8darovcih. Znani so tudi primer s Slova\xc5\xa1ke, Belgije in Hrva\xc5\xa1ke. Leta 2012 so med pripravami na zimske olimpijske igre v So\xc4\x8diju iz Italije uvozili grmi\xc4\x8dke navadnega pu\xc5\xa1pana, s \xc4\x8dimer so tja zanesli tudi pu\xc5\xa1panovo ve\xc5\xa1\xc4\x8do, ki je \xc5\xbee naslednje leto opusto\xc5\xa1ila tamkaj\xc5\xa1njo samoniklo vrsto pu\xc5\xa1pana Buxus colchica._NEWLINE_Meltulji se v Sloveniji pojavljajo od aprila do septembra in imajo na leto od dve do tri generacije, redkeje celo \xc5\xa1tiri, v domovini pa celo do pet rodov.\n_START_SECTION_\nZatiranje\n_START_PARAGRAPH_\nNajpomembnej\xc5\xa1i naravni sovra\xc5\xbenik pu\xc5\xa1panove ve\xc5\xa1\xc4\x8de so ptice, vendar pa te zaradi toksi\xc4\x8dnosti pu\xc5\xa1pana tja nerade letijo. Za biolo\xc5\xa1ki nadzor \xc5\xa1kodljivcev se uporabljajo entomopatogene ogor\xc4\x8dice vrste Steinernema carpocapsae ter pripravki na osnovi Bacillus thuringiensis. Proti gosenicam delujejo tudi kemi\xc4\x8dna sredstva na osnovi deltametrina, acetamiprida, piretrina, tiakloprida ter tiametoksama.'